
ABSTRACT
În pofida faptului că statele Maghrebului, Egiptul, o serie de state musulmane din Asia sunt semntare ale reglementărilor şi acordurilor internaţionale care privesc familia, egalitatea între femei şi bărbaţi, drepturile copiilor, în cele mai multe dintre acestea dreptul musulman este principala sursă a legislaţiei privitoare la familie. Majoritatea autorilor studiilor pe această temă afirmă că,  atâta vreme cât legile asupra familiei sunt influenţate de către textele sacre, aceste legi vor fi deliberat interpretate în aşa fel încât să menţină sistemul patriarhal şi poziţia inferioară a femeii în cadrul familiei şi al societăţii. Cele mai multe dintre guvernele statelor arabe, cu excepţia Tunisiei, au fost prudente în tentativele lor de reformare a codului musulman al familiei, pentru a evita bulversări în rândul clasei de mijloc din aceste state. Spre exemplificare, în toate statele arabe, cu excepţia Tunisiei, poligamia este încă autorizată, chiar dacă unele state au impus restricţii (Maroc). Toate statele arabe, cu excepţia Tunisiei, permit bărbatului să divorţeze fără justificare, dar o femeie care decide să intenteze proces de divorţ trebuie să treacă printr-o lungă şi laborioasă procedură. Potrivit unor prevederi din codurile familiei din state arabe, femeia îi datorează supunere soţului, chiar dacă această obligaţie începe să se estompeze. În Tunisia şi Maroc există o tendinţă de bilateralizare a obligaţiilor din cadrul unui mariaj. În Egipt, tatăl are tutela automată asupra copiilor, chiar dacă dreptul de protejare este încredinţat mamei, ceea ce îi conferă control absolut asupra problemelor financiare şi de educaţie ale copilului. Totuşi, o serie de state arabe au început să remedieze unele inegalităţi înscrise în codurile familiei. Tunisia a fost prima ţară arabă care a adoptat o Lege a statutului personal mult mai echitabilă. În Maroc unele schimbări au avut loc prin adoptarea noii Moudwana. Alte state, precum Siria, Yemenul, Egiptul au admis faptul că în codurile lor există prevederi discriminatorii şi au început adoptarea unor modificări. 
În ceea ce priveşte căsătoriile mixte, în pofida fatpului că sunt semnatare ale convenţiilor internaţionale care prevăd egalitatea femeilor cu bărbaţii, libertatea drepturilor civile, ceea ce implică şi dreptul de a decide singur şi fără constrângeri asupra căsătoriei, în toate statele musulmane, un musulman se poate căsători cu o ne-musulmană, aparţinând uneia dintre religiile semitice, dar o musulmană nu se poate căsători cu un ne-musulman, decât cu condiţia convertirii acestuia. Căsătoria civilă, aşa cum există în Europa, nu există în statele arabe. Singurele state în care căsătoria civilă este recunoscută sunt Libanul şi Palestina. Căsătoria încheiată pe teritoriul statelor arabe se supune reglementărilor statului respectiv. Drepturile soţiilor în caz de divorţ, drepturile asupra copiilor, libertatea de a circula în afara statului respectiv cu copii sunt supuse, de asemenea, legislaţiei respectivului stat. 
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

NORMELE INTERNAŢIONALE ÎN PRACTICA STATELOR MUSULMANE
Pe plan internaţional există un mare număr de declaraţii şi convenţii referitoare la problematica mariajului şi familiei: 
Declaraţia universală a drepturilor omului;

Convenţia asupra consimţământului în căsătorie din anul 1962; 
Pactul internaţional referitor la drepturile civile şi politice; 
Pactul internaţional referitor la drepturile economice, sociale şi culturale;

 Convenţia pentru eleminarea oricăror forme de discriminare a femeilor;

 Declaraţia platformă de la Pekin din 1995. 

Toate acestea fac apel la egalitate, justiţie şi apărarea drepturilor omului. Aceste angajamente sunt semnate de majoritatea statelor musulmane, dar rămân ignorate în substanţa lor profundă. 

Evoluţia dreptului mariajele mixte şi dreptului succesoral este marcată de avansul luat de lupta pentru libertate şi egalitate, care pentru tradiţionalişti reprezintă o ameninţare la adresa familiei, a ordinii partiarhale. În faţa acestor ameninţări, familia ar trebui să îşi găsească dimensiunea sa “protectoare” şi identitară. 

Ţările Magrebului, Egiptul, state musulmane din Asia cunosc, fiecare în propriul ritm, schimbări importante în ceea ce priveşte dreptul familiei.
Instrumentele juridice puse în practică de către Naţiunile Unite sunt destinate a defini conţintul drepturilor femeilor şi copiilor, a pune în practică proceduri de control destinate verificării respectării normelor de către statele semnatare. Problemele legate de mariajele mixte şi de dreptul femeilor sunt însă foarte acute în statele maghrebine sau în Egipt, ca şi în alte state musulmane.

Constituţiile din Egipt, Algeria, Maroc, Tunisia afirmă principiul egalităţii dintre bărbaţi şi femei
, dar aceasta rămâne mai mult formală decât reală. Deşi este proclamată în legea fundamentală, majoritatea legilor referitoare la statutul personal sau familial nu sunt în totală conformitate cu acest principiu al egalităţii. Această legislaţie aduce atingere drepturilor femeilor şi constituie o reală piedică în calea dezvoltării şi a integrării lor socio-economice. Legea asupra statutului personal, care este bazată pe o interpretare conservatoare a legii islamice şi care priveşte căsătoria, divorţul, succesiunea, problemele economice şi copii, este şi ea o sursă de insecuritate pentru femei.  
În Egipt nu există un Cod al familiei. Deşi a fost adoptat sistemul juridic francez şi se aplică Codul civil napoleonian, partea consacrată dreptului familiei este detaşată şi amplasată fie sub legea islamică Charia, fie sub codurile speciale ale comunităţilor religioase
. Mariajul civil, aşa cum este el definit în Europa, nu există în statele arabe; doar Libia şi Palestina îl recunosc. Ca atare, problema determinării dreptului aplicabil unei afaceri care ţine de dreptul familiei constituie o problemă practică fundamentală, pe care trebuie să o rezolve judecătorul. O situaţie asemănătoare este în Liban, Siria, Irak, unde sunt mai multe comunităţi religioase. 
TEME CARACTERISTICE ALE DREPTULUI FAMILIEI ÎN LUMEA ARABĂ

Baza căsătoriei

Baza căsătoriei în lumea arabă este cea religioasă, căci dreptul este dictat de Dumnezeu.

Constituţia egipteană prevede că islamul este religia de stat şi că Charia islamică este principala sursă a legilor
. 

Acesta este motivul pentru care, ori de câte ori o reformă trebuie  introdusă în dreptul familiei, trebuie obţinută aprobarea muftiului, marele şef al preoţilor egipteni.

Constituţia marocană prevede, în preambul, că Regatul Marocului este un stat musulman suveran şi că islamul este religia de stat, care garantează libertatea exercitării cultelor religioase. Deviza regatului este “Dumnezeu, Patria, Regele”
.

Noul cod marocan al familiei, intrat în vigoare în 2004, El Modawana, explică în Preambul că Charia nu a fost violată şi că reformarea Codului familiei este conformă regulilor Charia, care admite îmbinarea noilor interese ale societăţii marocane cu principiul justiţiei  (Ijtihat).

Potrivit Constituţiei algeriene, islamul este religie de stat
.

Constituţia tunisiană prevede că Tunisia este un stat liber, suveran şi independent; religia sa oficială este islamul. Pentru a interzice poligamia, muftiul Tunisiei s-a bazat pe interpretarea spiritului Coranului. 
Turcia, care este un stat laic, deşi majoritar musulaman, a interzis poligamia pe baza laicităţii sale, fără referire la religie
.

Capacitatea de a încheia o căsătorie

În Egipt, vârsta minimă este 18 ani, dar vârsta majoratului, potrivit Codului Civil, este de 21 de ani, ceea ce înseamnă că persoana care se căsătoreşte între 18 şi 21 de ani trebuie să încheie căsătoria prin intermediul unui tutore
. În Maroc şi Tunisia, vârsta minimă pentru căsătorie este de 18 ani
. 

În Maroc, sub această vârstă, judecătorul poate ajutoriza căsătoria unui minor doar în cazuri excepţionale
.

În Algeria, vârsta era de 18 ani pentru femei şi 21 de ani pentru bărbaţi, dar, după reforma din 2005, a devenit 19 ani în ambele situaţii. Înainte de reformarea codului, o femeie, chiar la vârsta majoratului, nu putea încheia o căsătorie decât prin intermediul tutorelui; în caz de refuz, ea putea obţine aprobarea din partea unui judecător
. Prin reforma din 2005, tutela matrimonială a fost suprimată. 
Pretutindeni în lumea arabă tradiţia cere ca un tutore, tată, frate sau unchi să reprezinte femeia în timpul căsătorie, în pofida capacităţii sale contractuale.

Repudierea şi divorţul
Repudierea este definită ca un act juridic care are ca efect încetarea relaţiei conjugale prin voinţa unilaterală a soţului. Are aceleaşi efecte ca şi divorţul.

În Egipt, înainte de anul 2000, soţul, pentru a-şi repudia soţia, nu rebuia decât să spună “eşti repudiată”. Apoi femeia, chiar divorţată împotriva voinţei sale, trebuia să caute probe pentru divorţul său, deschizând un proces în faţa tribunului, contra fostul său soţ. Revocarea se făcea, de asemenea, verbal. 
Actualmente, divorţul nu este recunoscut şi nu produce efecte decât dacă este exprimat în scris într-un document formal, întocmit de către o autoritate competentă
.  Deci, potrivit dreptului egipteam, soţul poate obţine divorţul doar prin prezentare în faţa unui ofiţer sau alt organ competent al statului pentru a-şi exprima voinţa prin pronunţarea frazei de divorţ, după care ofiţerul trebuie să completeze şi să autentifice pactul de divorţ şi să îl aducă la cunoştinţa femeii divorţate. Soţul suportă consecinţele financiare ca urmare a desfacerii mariajului, ca pensia alimentară şi o parte corespunzătoare din dotă, dacă este cazul. Mai mult decât atât, în cazul divorţului unilateral, adică fără vina soţiei şi împotriva voinţei acesteia, soţul trebuie să-I dea fostei soţii o indemnizaţie de prejudiciu (El Motaa), care se poate întinde pe o perioadă între 2 şi 20 de ani. Judecătorul stabileşte cuantumul sumei în funcţie de motivele divoţului şi de prejudiciul suferit de femeia divorţată
. Deseori se încearcă ajungerea la un consens, pentru evitarea acestor consecinţe financiare, prezentându-se amândoi în faţa ofiţerului pentru a stabili divorţul amiabil. 
În Algeria, potrivit Codului familiei din 1984, divorţul nu poate avea loc decât printr-o hotărâre a tribunalului, precedată de o încercarea de conciliere făcută de judecător, în termen de 3 luni
.

Potrivit Codului marocan al familiei, intrat în vigoare în 2004, divorţul nu se poate face decât prin hotărâre judecătorească. Dreptul marocan distinge între divorţul sub control judiciar, care cuprinde divorţul la cererea soţului, şi un divorţ judiciar. 

Art. 78 prevede că divorţul sub control judiciar este desfacerea pactului de căsătorie cerut de soţ sau de soţie, pe baza unor condiţii cerute de fiecare dintre aceştia, sub control judiciar şi  conform dispoziţiilor noului Cod al familiei. Judecătorul pronunţă divorţul prin voinţa soţului după o încercare de conciliere. Dacă acesta persistă în cererea de desfacere a căsătoriei, judecătorului îi oferă un interval de 10 de zile, în care acesta trebuie să-şi îndeplinească obligaţiile faţă de soţie, respectiv partea din dotă, pensia alimentară, al cărei cuantum este stabilit de către judecător în funcţie de motivele divorţului şi de prejudicial adus soţiei
.
În Tunisia, potrivit Codului statutului personal din 1964, soţul nu poate obţine divorţul prin metoda repudierii. Divorţul nu se poate realiza decât în faţa unui tribunal
. Noul Cod al statutului personal a abolit repudierea.
Art. 31 din noul Cod al statului personal prevede trei forme de divorţ: divorţul prin consimţământ, divorţul din prejudiciu (adulter, violenţă, lipsă de mijloace materiale ale soţului pentru întreţinerea soţiei, abandonare domiciliului conjugal, nerespectarea obligaţiilor fixate prin contractul de căsătorie) şi divorţul la cererea unuia dintre soţi, fără justificare.
Prin urmare, în Algeria şi Maroc, deşi există necesitatea sesizării unui tribunal, soţul poate obţine divorţul la cererea sa, fără ca soţia să fie vinovată sau fără a invoca un motiv pentru aceasta. Aceasta este logica repudierii. În Tunisia, cei doi soţi sunt trataţi în mod egal în ceea ce priveşte divorţul; soţul care cere divorţul trebui să dovdească un prejudiciu, să aibă consimţământul partenerului sau să îşi exprime voinţa în caz de întrerupere a vieţii comune sau de conflicte grave.

În ceea ce priveşte divorţul la cererea soţiei, Charia permite femeii să obţină divorţul cu condiţia să returneze dota soţului său. Unele state arabe au adoptat recent forma divorţului comun, cum sunt Egiptul şi Marocul, în timp ce dreptul algerian îl recunoaşte din 1984. Dacă femeia cere divorţul şi păstrarea dotei, trebuie să aibă motivele stabilite de către dreptul comun, ca prejudicial, absenţa soţului, imposibilitatea vieţii în comun. Dreptul tunisian este singurul din lumea arabă care pune semn de egalitate între bărbat şi femeia şi chiar oferă soţului posibilitatea de o obţine o indemnizaţie în cazul în care suferă un prejudiciu din cauza divorţului. 

În ceea ce priveşte poligamia, este adevărat că Charia permite unui bărbat să aibă patru soţii în acelaşi timp, cu condiţia  de a le putea întreţine şi de a le acorda tratament egal, altfel trebuie să se mulţumească cu o singură soţie. Dreptul marocan cere autorizarea din partea unui tribunal pentru o a doua soţie şi impune condiţii draconice unui bărbat pentru a obţine această autorizaţie. Dreptul alegerian nu cere autorizare din partea unui tribunal, dar trebuie să îi ofere soţiei posbilitatea de a divorţa şi de a obţine o indemnizaţie ca urmare a divorţului. Dreptul tunisian este singurul care interzice în mod explicit poligamia, bazându-se chiar pe principiile Charia. 
Mariajul mixt
Dreptul musulman şi legile interpretative lovesc în principiul libertăţii căsătoriei, care este o componentă a libertăţii individuale, şi ignoră egalitatea între bărbaţi şi femei.

În termenii acestui drept, un musulman se poate căsători cu o ne-musulmană, dacă aceasta este adeptă a unei religii monoteiste, dar o musulmană nu se poate căsători cu un ne-musulman, indiferent de religia acestuia, decât dacă acesta se converteşte la islam. Mariajul mixt nu poate fi, astfel, admis decât în condiţiile în care este benefic pentru comunitatea islamică şi dacă dogma nu este afectată. Modelul matrimonial astfel conturat nu respectă nici libertatea individuală, nici egalitatea între bărbaţi şi femei. 

Mariajul unei musulmane cu un ne-musulman este denunţat de către islamişti şi de către o mare parte a societăţii tradiţionale ca fiind o ofensă adusă identităţii şi credinţei poporului. 

Aceasta nu se limitează la interioriul statelor musulmane. 

În temeiul art. 29  din El Moudawana marocană, se interzice în mod expres femeilor marocane musulmane să se căsătorească cu un ne-musulman. 
Situaţia copiilor rezultaţi din mariaje mixte
În statele islamice, potrivit legii, copii aparţin religiei islamice şi tatălui, mai ales în cazul cuplurilor cu probleme. Dacă mama nu ajunge la conciliere cu fostul partener pentru a-şi vizita copilul, mama ne-musulmană nu mai are dreptul de a călători în statele islamice fără acordul tatălui copilului. Această situaţie este valabilă pentru Egipt, Iordania, Arabia Saudită, Iran, Algeria, Kuweit, Libia, Maroc, Siria, Tunisia, Yemen, Bahrain, Sultanatul Oman, Qatar, Sudan, Turcia, Emiratele Arabe Unite, Pakistan, Malaiezia, Indonezia, Afganistan, Bangladesh
. 
Tunisia

Legislaţia care face referire la situaţia copiilor în urma desfacerii căsătoriei părinţilor este constituită din Codul statutului personal, Legea din 1996 cu privire la protecţia/paza copiilor.

Legislaţia tunisiană distinge între paza/protecţia fizică a copilului şi prerogativele legate de tutelă (exercitarea autorităţii parentale). Pe baza unei legi din 1993, dacă tatăl este singurul tutore al copilului, dreptul de tutelă al mamei se exercită prin acordarea dreptului de protecţie a copilului după divorţ, în ceea ce priveşte călătoriile, studiile, administrarea bunurilor (art. 67 din Codul statutului personal). În unele situaţii, rebuie să sesizeze judecătorul de tutelă pentru a obţine paşaport în numele copilului. Judecătorul poate încredinţa mamei tutela, dacă tatăl nu poate exercita aceste atribuţii, dacă face dovada unui comportament neconform cu situaţia sa, dacă îşi neglijează îndatoririle sau din orice cauză care poate prejudicia interesul copilului. 
Legea defineşte condiţii pentru titularul dreptului de protecţie a copilului: să fie major, onest, să aibă mijloace de întreţinere a copilului, să nu fie atins de nicio boală contagioasă, în cazul mamei să nu fie căsătorită, cu excepţia cazului în care judecătorul consideră mariajul mamei conform cu interesul copilului. Fapul că mama nu este musulmană nu o privează de dreptul de a exercita atribuţii de protecţie a copilului, dar familia sa nu poate beneficia de acest drept până când copilul nu împlineşte vârsta de 5 ani şi în condiţiile în care nu există un risc de a fi crescut în altă religie decât cea a tatălui său. 

Dreptul de protecţie poate fi retras în situaţia recăsătoriei mamei care este în situaţia de aproteja un copil de sex feminin, dacă soţul are cu copilul un grad de rudenie interzis prin lege, dacă se instalează o distanţă care împiedică tutorele a-şi exercita îndatoririle faţă de copil.
Părintele care nu are drept de protecţie a copilului are dreptul de a-l vizita. Totuşi, tatăl nu poate, în termenii legii, să scoată copilul din locul de rezidenţă al mamei fără consimţământul acesteia, dacă în interesul copilului nu se consideră altfel. 

Obligaţiile de întreţinere ale părinţilor faţă de copii durează până când acesta împlineşte 25 de ani, dacă este student/elev. Fetele au dreptul de a fi întreţinute de părinţi, dacă nu dispun de resurse personale, până la căsătorie. 

Cuantumul pensiei alimentare datorat copiilor în caz de divorţ este fixat de către tribunal, în funcţie de situaţia fiecăruia dintre părinţi. Pensia alimentară este revizuibilă prin judecată în funcţie de evoluţia situaţiei părinţilor. 
Algeria

Consecinţele divorţului pentru copii sunt prevăzute în Codul familiei (Hadana sau dreptul de protecţie).

Dreptul de protecţie constă în întreţinerea, şcolarizarea, educarea copilului în religia tatălui său şi de a-i proteja starea psihică şi morală. În caz de divorţ, dreptul de protecţie se acordă cu prioritate mamei, după care urmează, în ordine de prioritate, bunica maternă, mătuşa maternă, tatăl, bunica paternă etc. 

Dreptul de protecţie încetează în momentul în care băiatul împlineşte 10 ani şi fata ajunge la vârsta mariajului. Judecătorul poate prelungi dreptul de protecţie asupra băiatului până la 16 ani. Mama care se recăsătoreşte cu o altă persoană decât un membru al familiei tatălui pierde dreptul de protecţie al copilului. Persoana care are drept de protecţie şi vrea să se stabilească în afara teritoriului Ageriei  trebuie să ceară acordul judecătorului, care poate decide menţinerea sau încredinţarea dreptului de tutelă altei persoane. 

Copilul algerian sau rezultat dintr-o căsătorie mixtă nu poate părăsi teritoriul algerian fără acordul tatălui său. Pentru a pune capăt unui drept de protecţie, judecătorul trebuie, în toate cazurile, să ţină cont de interesul copilului. 

Judecătorul trebuie să acorde drept de vizită părintelui care nu deţine dreptul de gardă. 

Întreţinerea copilului constă în hrană, locuinţă, asigurare medicală şi a altor necesităţi şi tot ceea ce este necesar în privinţa respectării tradiţiei. Tatăl este obligat să contribuie la întreţinerea copilului, cu excepţia cazului în care acesta dispune de o avere personală. Pentru băiat, întreţinerea este obligatorie până la vârsta majoratului, iar pentru fată până la încheierea căsătoriei. Obligaţia persistă pe toată perioada în care copilul este şcolarizat. 

Egipt

Declararea copiilor
Naşterea unui copil în Egipt trebuie declarată la biroul stării civile al locului de reşedinţă al soţului în 15 zile de la naşterea copilului; în caz contrar vor exista mari dificultăţi în cazul în care se va dori părăsirea teritoriului Egiptului. În dreptul egiptean, copii sunt aflaţi sub tutela tatălui până la vârsta legală a majoratului, respective 21 de ani. Acesta ia toate deciziile în ceea ce priveşte alegerea studiilor, înscrierea la o şcoală, bunurile şi persoana copilului. Mama nu este consultată. Totuşi, din anul 2008, hotărârile în ceea ce priveşte educaţia sunt încredinţate mamei în caz de divorţ; aceasta poate alege sistemul educativ, dar tatăl nu poate fi obligat să acopere cheltuielile de şcolarizare decât în limitele mijloacelor sale materiale. În caz de neînţelegere, suma datorată de tată este stabilită de către judecător. 

Obligaţiile financiare ale tatălui 

În dreptul egiptean, tatăl are obligaţia personală de a susţine întreţinerea copilului minor - dacă acesta nu dispune de resurse proprii -  până la 15 ani pentru băieţi şi până la căsătorie, sau până când acestea dispun de mijloace proprii de întreţinere, în cazul fetelor. Aceasta înseamnă hrană, îmbrăcăminte, educaţia, tot ceea ce ţine de întreţinerea copilului. 
Numele copilului

Copilului i se dă un prenume, urmat de prenumele tatălui, de prenumele bunicului patern şi, uneori, de numele străbunicului patern. Acest nume poate fi înlocuit de un veritabil nume de familie, în cazul căsătoriilor mixte, de către autorităţile statului respective, respectiv ultimul nume care figurează în actul de naştere al tatălui. 
Religia copilului în cazul căsătoriile mixte este cea a tatălui. 
Naţionalitatea

Copilul născut dintr-un mariaj mixt poate lua naţionalitatea tatălui musulman şi pe cea a mamei creştine. Mama egipteană poate transmite şi ea, din 2004, naţionalitatea sa copilului, dar procedura este lungă şi complexă. 

Copiii din căsătorii mixte sunt dispensaţi de serviciul militar în Egipt. 

Tutela

Tatăl şi bunicul patern sunt tutori (wali) de drept. Dacă decedează sau sunt în incapacitate de a-şi îndeplini obligaţiile, judecătorul va alege un alt tutore (wasi) care, de regulă, este cea mai apropiată rudă de sex masculin  pe linie paternă (unchiul). În acest caz, orice solicitare de retragere de fonduri care angajează patrimoniul copilului minor, dincolo de o sumă forfetară (de exemplu, taxele pentru înscrierea la şcoală) trebuie aduse în faţa procurorului general, care le transmite unui tribunal (majlis hisbi) pentru aprobare. 

Moştenirea

Copiii musulmani îşi pot moşteni tatăl musulman, proporţional cu numărul copiilor şi cu alţi moştenitori. În aproape toate cazurile, fetele moştenesc jumătate din cât moştenesc fraţii lor. Copiii musulmani nu îşi moştenesc mama creştină.  Bunurile acesteia se întorc la familia ei. Mama poate, din timpul vieţii, să facă o donaţie sau o vânzare către copiii săi sau un testament prin care să lase 1/3 din totalitatea bunurilor sale copiilor. 

În cazul divorţului

În ceea ce priveşte protecţia copilului, tribunalul competent este cel de la locul de reşedinţă al familiei sau copilului. Dacă mama a părăsit Egiptul fără acordul soţului său, aceasta ar putea fi judecată ca deplasare ilegală şi Egiptul este considerat reşedinţa legală a copilului, iar tribunalul egiptean va hotărî cu privire la dreptul de protecţie al copilului. O decizie luată în alt stat, în această situaţie, nu are nicio şansă de a fi luată în considerare de un tribunal egiptean. 

În Egipt nu este recunoscută o hotărâre judecătorească luată de un tribunal străin decât după ce s-a obţinut executarea din partea unui tribunal local. 

Părăsirea teritoriului Egiptului cu un copil poate fi considerată ca deplasare ilicită dacă este făcută fără acordul tatălui sau fără decizia scrisă a unui judecător. În această situaţie, mama poate fi acuzată de răpire a copilului, chiar dacă decizia ei poate părea justificată. Ea trebuie să dovedească că exista un risc grav pentru copil de a fi expus unui pericol fizic sau psihic dacă ar fi continuat să trăiască alături de tatăl său.  
Din 2000, tatăl care vrea să se opună părăsirii teritoriului de către copil, trebuie să se adreseze unui tribunal. Judecătorul ia decizia după ascultarea părţilor. Procedura nu are efect suspensiv şi, câtă vreme hotărârea de interdicţie de părăsire a teritoriului nu a fost transmisă Ministerului de Interne, mama poate călători cu copiii săi. Nu este exclus, însă, ca, în practică, tatăl să se adreseze direct centrului administrativ şi să obţină o interdicţie de părăsire a teritorului. 

În caz de divorţ, copii sunt încredinţaţi mamei, până la vârsta de 15 ani. Acest drept de protecţie poate fi prelungit şi după această vârstă, printr-o hotărâre judecătorească. 

În practică, chiar dacă legea nu face distincţie între mama creştină şi mama musulmană, unele instanţe judecătoreşti refuză să acorde dreptul de protejare a copiilor musulmani unei mame creştine după vârsta de 7 ani, pe  motivă că aceştia trebuie crescuţi în religia islamică, iar mama creştină riscă să nu le poată da o astfel de educaţie. 

În situaţia în care o străină divorţată care a obţinut dreptul de protecţie asupra copilului doreşte să îşi crească copilul în altă ţară decât în Egipt, dacă tatăl se opune, diferendul este soluţionat de un judecător egiptean, care decide după ce a ascultat părţile. Dar în practică sunt rare cazurile în care decide în favoarea mamei ne-musulmane. Dacă căsătoria a fost încheiată în afara Egiptului şi în situaţia în care există o clauză la actul de căsătorie care autorizează mama să călătorească însoţită de copiii săi, în caz de divorţ, acestea pot constitui elemente importante în decizia judecătorului. În caz contrar, dacă căstoria a fost încheiată în Egipt, de cele mai multe ori judecătorul decide rămânerea pe teritoriul Egiptului a copiilor. Mama trebuie să decidă dacă rămâne în Egipt, cu copiii, sau părăseşte ţara fără ei. 
Mama care a obţinut dreptul de protejare a copiilor poate păstra domiciliul conjugal până când copiii împlinesc 15 ani.

Mama poate pierde dreptul de protejare a copiilor în cazul în care se recăsătoreşte, de obicei în favoarea propriei sale mame, sau a mamei soţului său. 

Dreptul de vizită

Tatălui i se recunoaşte dreptul de vizitare a copiilor 3 ore pe săptămână. Dacă părţile nu se pun de acord, judecătorul fixează un loc public pentru vizitarea copiilor. 

ANEXE
Casatoria in Islam” sau “Ce trebuie sa stie o femeie despre casatoria la musulmani!”

 

În numele lui Dumnezeu cel care ne-a dat viaţă şi la care ne întoarcem, toată lauda este numai pentru EL! As salam aleykum, pacea vouă!
În acest material vorbim despre ce ar trebui să ştie o femeie, indiferent de religia ei, în momentul în care vrea să se căsătorească cu un musulman. În primul rând, şi foarte important de ştiut, este că un musulman se poate căsători cu o musulmană sau cu o femeie din neamul oamenilor cărţii, asta însemnand creştină sau iudee, după cum spune Dumnezeu în Coran, la sura 5 versetul 5: “Vă sunt îngăduite femeile virtuoase, dreptcredincioase, dar şi femeile virtuoase ale acelora cărora le-a fost dăruită Scriptura înaintea voastră“.

În cazul în care sunteţi creştină, trebuie să ştiţi că soţul musulman nu vă poate obliga să vă schimbaţi religia. În Islam, nu este permisă silirea la credinţă!

Am lămurit astfel prima problemă, şi una importantă, cea legată de religie. Acum, să vedem ce trebuie să mai ştiţi. O femeie, care se căsătoreşte cu un musulman, primeşte zestre de la mire, o zestre – mahr, în limba arabă- care este proprietatea ei exclusivă. Această zestre, precum şi suma în caz de divorţ, şi alte condiţii trebuie negociate cu mirele sau cineva din partea mirelui. Această negociere ar trebui să o facă tutorele miresei.

Cine este tutorele miresei?
Tutorele miresei ar fi foarte bine să fie tatăl ei sau o parte bărbătească din partea familiei ei, sau din neamul sau. Cel mai bine ar fi să fie musulman sau să cunoască care este procedura la o ceremonie de căsătorie islamică. Foarte important, legat de tutore, trebuie să fie o persoană în care aveţi încredere. De multe ori, este adusa, de către mire, o persoană să figureze pe post de tutore, adică un figurant, părerea mea este că nu trebuie să acceptaţi aşa ceva. Căutaţi dumneavoastră un tutore care să vă reprezinte şi gânditi-vă bine pe cine alegeţi. Nu minimalizaţi importanţa căsătoriei sau a contractului de căsătorie! Este greşit. Gândiţi bine şi gândiţi de mai multe ori înainte să faceţi ceva. Tutorele este foarte important în negocierea contractului şi respectarea tuturor celor necesare. Nu contest moralitatea nimănui dar dacă vreţi într-adevăr să se respecte drepturile dumneavoastră, atunci căutaţi un tutore care să vă ţină partea şi să negocieze în interesul dumneavoastră. Dacă nu este nici un bărbat musulman în familia dumneavoastră, măcar căutaţi un român musulman care să vă ajute în această situaţie, să discute şi să negocieze pentru dumneavoastră.

Ce trebuie negociat?
Înainte de căsătorie, tutorele, trebuie să discute şi să negocieze condiţiile contractului de căsătorie. Toată lumea se căsătoreşte din dragoste, aşa au să spună majoritatea. OK, sunt de acord, dar dragostea, uneori, se termină fără să se transforme în respect iar credinţa poate să fie mai slabă, în aceea perioadă, iar probleme să fie multe. Este bine să vă gândiţi înainte, să vă gândiţi foarte bine, fiindcă o căsătorie se face pe viaţă şi sunt atât de multe exemple din care trebuie să învăţăm şi să ne protejăm.
De aceea, cu tot respectul faţă de dragostea dintre miri şi credinţa lor, ar trebui să negociaţi şi să discutaţi asupra a 3 probleme importante: zestrea (mahr), căsătoria poligamă şi suma în caz de divorţ.

Zestrea
În primul rând, trebuie să discutaţi despre mahr sau zestre, cum vreţi să-i spuneţi. Această zestre este o sumă de bani, sau aur, în diferite forme (cercei, brăţări, inele, lanţişoare, etc.) sau altfel de cadouri materiale pe care mirele le dăruieşte miresei. Cu cât posibilităţile financiare ale mirelui sunt mai mari, cu atât această dotă este mai mare. Valoarea acesteia poate să fie de 1.000 de euro sau de 50.000 de euro sau chiar mai mult, depinde de cât este de bogat soţul. Dar aceasta trebuie discutat şi negociat. Nu este o chestie opţională această zestre, este obligatorie. În Coran este scris: “Vă sunt îngăduite … dacã le daţi zestrea, cu contracte de cãsãtorie”.
De asemenea, trebuie ştiut şi înţeles că această dotă este proprietatea miresei şi nu a mirilor. Mirele nu poate să zică, după căsătorie, dă-mi banii că-mi trebuie. Detalii despre mahr sau dotă vedeţi în filmul de pe youtube: “Zestrea la musulmani!”
Pe lângă discutarea mahrului sau a dotei, trebuie să vă gândiţi dacă sunteţi în stare să suportaţi, sau nu, o căsătorie poligamă a soţului, a viitorului dumneavoastră soţ.
Căsătoria poligamă
Conform religiei noastre, un musulman poate să fie căsătorit cu până la 4 soţii. În Coran scrie: „luaţi de soţii pe acelea care vă plac dintre femei – două, trei sau patru, dar dacă vă temeţi că nu veţi fi drepţi, atunci luaţi una singură.” (Coran 4: 3).  El nu este obligat să vă ceară acordul, dar este obligat să respecte înţelegerile după cum spune Dumnezeu în Coran la 5/1 – “O, voi cei care credeţi! Ţineţi-vã cu statornicie învoielile!“. De aceea, dacă credeţi că nu puteţi suporta o asemenea situaţie, este mai bine să solicitaţi, de la început, ca o conditie a căsătoriei, ca el, mirele, să nu se mai căsătorescă cu o altă femeie cât timp este căsătorit cu dumneavoastră. Această condiţie se poate pune chiar dacă dumneavoastră sunteţi, deja, a doua soţie şi nu credeţi că puteţi suporta o a treia. Bineînţeles că această condiţie poate fi retractată, se poate renunţa la ea, în timp, dacă dumneavoastră doriţi.
O alţă condiţie, la care trebuie să va gândiţi şi care trebuie discutată şi negociată, este suma de bani în caz de divorţ.

Despăgubirea în caz de divorţ  
Această condiţie este uitată de foarte multe persoane şi, de multe ori, spune mirele sau mireasa: “Eu nu vreau să divorţez, mă căsătoresc pe viaţă este din dragoste, ne iubim”, etc. Foarte bine, dar este bine să fim prevăzători. Dacă peste 5 ani, sau 10 ani, soţul vrea o altă soţie, s-a terminat dragostea, iubirea şi pur şi simplu vrea să divorţeze, atunci el trebuie să plătească această despăgubire, sumă de bani pe care soţia o primeşte. Această despăgubire o primeşte soţia în cazul în care divorţul nu este din cauze imputabile ei. Adică în cazul în care divorţul este din vina soţiei nu primeşte despăgubirea. Această sumă se stabileşte tot înainte de căsătorie şi trebuie specificată în contractul de căsătorie. Această sumă trebuie să vă gândiţi să fie destul de mare, să vă permită să vă deplasaţi până la viitorul domiciliu, poate în altă ţară, şi să vă plătiţi tot ceea ce este necesar traiului pentru cel puţin un an, undeva la minim de 7-8 mii de euro sau chiar mai mult. În legislaţia islamică, în caz de divorţ, bunurile nu se împart, nu există partaj. Asta se poate întâmpla în cazul divorţului civil şi în funcţie de ţara unde locuiţi.
Nu vă fie ruşine de această negociere. Este normală şi firească. Această negociere o face tutorele dumneavoastră deşi, se poate face şi de către voi înşivă.
Toate aceste înţelegeri trebuie trecute în contractul de căsătorie, nu acceptaţi să nu fie trecute din cauză că nu este loc sau ne grăbim sau orice alt motiv. Dacă sunt trecute, trebuie respectate, dacă nu sunt trecute, la revedere.

Contractul de căsătorie şi ceremonia
Atât contractul cât şi ceremonia de căsătorie trebuie să se desfăşoare în limba pe care o înţelegeţi şi voi, adică mirele şi mireasa precum şi martorii şi tutorele, altfel se pot naşte discuţii şi interpretări. Nu acceptaţi un contract sau o ceremonie într-o limbă pe care nu o înţelegeţi. Un contract de căsătorie civilă sau religioasă este un lucru foarte important şi nu trebuie tratat cu indiferenţă, nu numai că este viitorul dumneavoastră în joc dar oare nu credeţi că desconsideraţi această uniune?  Gândiţi-vă că nu este o simplă formalitate. Este un act esenţial în viitorul dumneavoastră. În contract să specificaţi foarte clar ceea ce doriţi şi ceea ce aţi stabilit, ca să nu existe posibilitatea interpretărilor.
Căsătoria se poate desfăşura acasă, la moschee sau în parc, asta nu este o problemă, nu există obligativitatea să se desfăşoare la moschee şi poate să fie condusă de orice musulman practicant, credincios.
La căsătorie, trebuie să fie de faţă doi martori bărbaţi sau un bărbat şi două femei sau 4 femei. Martorii trebuie să fie musulmani/musulmane practicante. Ar fi minunat dacă aţi invita la ceremonie martori dintre cei cunoscuţi în comunitate ca musulmani credincioşi, practicanţi şi nu pe cine se nimereşte pe acolo. Trataţi cu seriozitate fiecare aspect al căsătoriei.
Clauzele contractuale nu pot fi în contradicţie cu Islamul, asta este normal şi firesc, dar chiar dacă mireasa este creştină nu pierde absolut nimic din drepturi în cazul unei căsătorii islamice. Dacă mireasa vrea să rămână creştină, este alegerea ei şi nu poate să fie obligată să-şi schimbe religia. Dacă soţul vă impune, o cere, sau vă obligă sau şantajează într-un fel sau altul să vă  convertiţi la islam, renunţaţi, pentru că nu este bine. Este un ticălos. Trecerea la islam se face numai din inimă şi din convingere, atât nu vă jucaţi cu sufletul vostru!
Dacă mirele încearcă să spună: “stai dragă, lasă condiţiile şi toate poveştile astea despre zestre (mahr) şi tutore şi limbă să înţelegi că este doar o simplă formalitate!”, eu vă spun că aşa va trata şi căsătoria cu dumneavoastră – CA O SIMPLĂ FORMALITATE.
Arătaţi respect pentru această căsătorie, findcă se face în faţa lui Dumnezeu şi de dragul Lui.Aceasta este doar părerea mea, o părere a unui om care-L adoră pe Dumnezeu, cel de la care venim şi la care ne întoarcem.  Sfatul meu este să chibzuiţi bine. Dumnezeu să vă aibe în paza Lui!

Daniel CÎNIPARU - preşedinte Asociaţia Românilor Convertiţi la Islam
� Art. 6 din Constituţia tunisiană, art. 28 din Constituţia algeriană, art. 5 din Constituţia marocană, art. 11 şi 40 din Constituţia egipteană. 


� Articolul 3 al Legii din 2000 


� Articolul 2 din Constituţia egipteană


� Articolele 6 şi 7 din Constituţia marocană din 13 septembrie 1996


� Articolul 2 din Constituţia algeriană din 1996  


� www.explicuonslalaicité.org


� Articolul 44 din Codul civil egiptean  


� Articolul 19 din Codul marocan şi articolul 5 din Codul tunisian


� Articolul 20 din Codul marocan al familiei


� Articolul 10 din Codul algerian al familiei din 1984


� Articolele 21 şi 22 ale Legii din 2000  


� Articolul 18 bis al Legii din 1929  


� Articolele 48 şi 49 din Codul algerian al familiei din 1984 


� Articolele de 78-93 din Codul marocan


� Articolul 30 din Codul tunisian 


� � HYPERLINK "http://www.fredigroup.org/site/enlevements_parentaux/Infos_communiques_divers/synthese_FREDI_prevention_rapts_parents.htm" \t "_blank" �www.fredigroup.org/...prevention_rapts_parents.htm� 


� � HYPERLINK "http://www.diplomatie.gouv.fr/fr/IMG/pdf/Tunisie-3.pdf"��http://www.diplomatie.gouv.fr/fr/IMG/pdf/Tunisie-3.pdf�





� � HYPERLINK "http://www.diplomatie.gouv.fr/fr/IMG/pdf/Algerie-5.pdf"��http://www.diplomatie.gouv.fr/fr/IMG/pdf/Algerie-5.pdf� 





� � HYPERLINK "http://adfe.org/egypte/file/brochure_mariage_mixte_en_Egypte.pdf"��http://adfe.org/egypte/file/brochure_mariage_mixte_en_Egypte.pdf�





� � HYPERLINK "http://news4diaspora.com/2012/04/17/casatoria-in-islam-sau-ce-trebuie-sa-stie-o-femeie-despre-casatoria-la-musumani/" ��http://news4diaspora.com/2012/04/17/casatoria-in-islam-sau-ce-trebuie-sa-stie-o-femeie-despre-casatoria-la-musumani/�

